Sentsov, Birleşken Milletlerde Rusiyede apiske alınğan bütün ukrainalılar içün küreşmege çağırdı
25 yanvar 2020, 14:29
Rusiye apsinden azat etilgen qırımlı ukrain rejissöri Oleg Sentsov yanvarniñ 24-nde New Yorktaki BM merkezinde Ukrainanıñ halqara ortaqlarını Rusiye tutqan ukrainalı siyasiy mabüslerniñ azat etilüvi içün küreşmege devam etmesine çağırdı.
Bu aqta Sentsov Ukrainanıñ BM Daimiy temsilciligi teşkil etken tögerek masada bildirdi, dep haber ete Ukrinform.
«Ukraina ve halqara ortaqları işğal etilgen Qırım ve Rusiye apishanelerinde tutulğan insanlarımız içün küreşmege devam etmeli», – dep ayttı o.
Onıñ bildirgenine köre, halqara toplulıqnıñ ve, ilk evelâ, BMniñ vazifesi «Qırım ve Donbas işğali meselesini er vaqıt kün tertibinde tutmaqtan ibarettir».
Bundan evel Sentsov Davostaki Dünya iqtisadiyat forumını ziyaret etip, Ukrainanıñ Rusiye istilâsına qarşı küreşi aqqında ayttı.